section_heading: Utrka
paragraph_text: Cijela prva šestorka je na startu zadržala svoje pozicije. Najviše drame bilo je između Sergija Péreza i Nice Hülkenberga. Nijemac je u jednom zavoju blokirao kotače i potom je produžio ravno te stekao prednost u odnosu na Meksikanca. Kasnije je Hülkenberg zbog toga poteza dobio pet sekundi kazne. Romain Grosjean i Lance Stroll su vodili borbu za 13. mjesto. Francuz je na kraju krajeva uspio proći Strolla koji je nakon toga otišao u boks, a potom su bolidi nastavili kružiti stazom u Yas Marini bez ijednog dvoboja. Između svih vozača na stazi bilo je oko dvije do tri sekunde razmaka. Felipe Massa i Fernando Alonso su vodili borbu za 10. mjesto. Španjolac je imao zaostatak manji od jedne sekunde, ali nije uspio ozbiljnije zaprijetiti.